Na mataivalu kei Viti. Na mataivalu kei Viti. Na mataivalu kei Viti.
Au cavuta vakatolu oqo me rawa kina vei kemuni na lewe ni mataivalu ni noda vanua mo ni kila na vanua e dodonu mo ni tu kina. O kemuni na mataivalu kei Viti. Na sotia dina ni vanua ko Viti. O ni sega ni mataivalu nei Bainimarama. O ni sega ni mataivalu nei Ului se nei Driti se nei Leweni. O kemuni na mataivalu kei Viti, na i sasabai ni vanua mai vei ira na kena meca, na bati ni vanua ka tu kina na vakanuinui ni kena tamata. Na mataivalu e kaciva na vanua me taqomaka ka maroroya na vanua.
Sa kaci tiko na lewe ni vanua. Sega beka ni o ni rogoca. Sa tagi tiko na dra ni kawa i taukei. Sega beka ni o ni rogoca. E sega ni tagica me dave tale na dra, ia, e tagica tiko ga mo ni tu tale mada vakadua ka tu vakadodonu, veiraiyaki ka sarava lesu mada na vanua o ni sa goleva oti. Vakataroga mada ke sa donu tiko na sala o ni sa muria tiko qo. Ke sega, ia sa noqu masu mo ni suka lesu mai. Suka lesu mai me da mai tomana vata tale nai lakolako oqo. Nai lakolako ni veivosovosoti. Nai lakolako ni veilomani. Nai lakolako ni veisereki baleta ni i lakolako ni dina. Na dina ga ena qai veisereki. Na dina ga ena qai tukuni koya. Na dina e sa tukuni koya tiko qo. Tu tale mada vakadua. Vakanomodi. Vakarorogo. Vakarogoca tale mada vakadua na yalomu. Baleta ki na vuni yalomu ga o na rogoca kina na dina.
fij_Latn fij_Latn fij_Latn